ETIL SPIRTI IShLAB ChIQARUVChI KORXONALARNI BOShQARISh TUZILMASINI TAKOMILLAShTIRISh TO‘G‘RISIDA

Etil spirti ishlab chiqarishni boshqarish va tashkil etish tizimini yanada takomillashtirish, uning sifatini va raqobatbardoshligini oshirish, eksportga yetkazib berish hajmlarini ko‘paytirish, shuningdek spirt va alkogolli mahsulotlarni ishlab chiqarish, sotish va muomalaga chiqarishda qonunchilikning ta’minlanishi ustidan nazoratni kuchaytirish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining 2003-yil 20-iyundagi F-1791-son farmoyishi bilan tuzilgan Ma’muriy islohotlarni chuqurlashtirish va iqtisodiyotni boshqarish tuzilmasini takomillashtirish yuzasidan takliflar tayyorlash bo‘yicha Respublika komissiyasi, O‘zbekiston Respublikasi Iqtisodiyot vazirligi, Moliya vazirligi, “O‘zkimyosanoat” davlat-aksiyadorlik kompaniyasi, “O‘zmevasabzavotuzumsanoat-xolding” xolding kompaniyasi va etil spirti ishlab chiqaruvchi korxonalarning;
 “O‘zmevasabzavotuzumsanoat-xolding” xolding kompaniyasi tarkibida “O‘zspirtsanoat” aksiyadorlik kompaniyasi tashkil etish;
 bug‘doydan etil spirti ishlab chiqaruvchi 1-ilovaga muvofiq korxonalarni, ularni tegishli ravishda “O‘zkimyosanoat” davlat-aksiyadorlik kompaniyasi, “O‘zmevasabzavotuzumsanoat-xolding” xolding kompaniyasi tarkibidan chiqargan holda “O‘zspirtsanoat” aksiyadorlik kompaniyasi tarkibiga kiritish to‘g‘risida takliflari qabul qilinsin.
 2. Quyidagilar “O‘zspirtsanoat” aksiyadorlik kompaniyasining asosiy vazifalari va faoliyat yo‘nalishlari etib belgilansin:
 spirt mahsulotlarining ichki va tashqi bozorlari marketing tadqiqotlarini amalga oshirish va shu asosda yuqori sifatli va raqobatbardoshli mahsulotlarni barqaror ishlab chiqarishni ta’minlash, eksport potensialini kengaytirish;
 etil spirtini ishlab chiqarish va undan foydalanishning har yilgi balanslarini ishlab chiqishda qatnashish;
 tarmoq korxonalarida spirt sanoatini, shu jumladan xorijiy investitsiyalar hisobiga, zamonaviylashtirish, rekonstruksiya qilish va texnika bilan qayta jihozlashga yo‘naltirilgan yagona texnika siyosatini o‘tkazish;
 etil spirtini noqonuniy ishlab chiqarish va sotishga yo‘l qo‘yilmasligi ustidan nazoratni amalga oshirish;
 spirt ishlab chiqaruvchi korxonalar tomonidan belgilangan texnologiya shartlariga rioya qilinishi, davlat standartlari talablariga javob beradigan yuqori sifatli etil spirti ishlab chiqarilishi ustidan nazoratni ta’minlash;
 spirt sanoati korxonalari uchun muhandis-texnik va ishchi kadrlarni tayyorlash va qayta tayyorlash.
 3. “O‘zspirtsanoat” aksiyadorlik kompaniyasini boshqarish tashkiliy tuzilmasi va ijro etuvchi apparati xodimlarining cheklangan umumiy soni 22 kishidan iborat bo‘lgan tuzilmasi 2 va 3-ilovalarga muvofiq ma’qullansin.
 Belgilab qo‘yilsinki:
 “O‘zspirtsanoat” aksiyadorlik kompaniyasi boshqaruvi raisi va boshqaruv raisining o‘rinbosari lavozimga Kompaniya kengashining taqdimnomasiga binoan O‘zbekiston Respublikasi Vazirlar Mahkamasi qarori bilan tasdiqlanadilar;
 “O‘zspirtsanoat” aksyadorlik kompaniyasi boshqaruvi raisi lavozimiga ko‘ra “O‘zvinosanoat-xolding” xolding kampaniyasi boshqaruvi raisining o‘rinbosari hisoblanadi.
 “O‘zspirtsanoat” aksiyadorlik kompaniyasi boshqaruvi raisiga kompaniyaning ijro etuvchi apparati tashkiliy tuzilmasiga va shtat jadvaliga xodimlarning tasdiqlangan soni doirasida o‘zgartirish va qo‘shimchalar kiritish huquqi berilsin.
 4. Belgilab qo‘yilsinki:
 bug‘doydan etil spirti ishlab chiqarish faqat “O‘zspirtsanoat” aksiyadorlik kompaniyasi korxonalari tomonidan, yagona texnika siyosati va ishlab chiqarilayotgan spirt sifatini qat’iy nazorat qilish asosida, spirtni alkogolli mahsulotlar ishlab chiqaruvchi boshqa korxonalarda ishlab chiqarishni istisno qilgan holda amalga oshiriladi;
 “O‘zspirtsanoat” aksiyadorlik kompaniyasi O‘zbekiston Respublikasi Iqtisodiyot vazirligi va Moliya vazirligi tomonidan etil spirti ishlab chiqarish va undan foydalanishning har yilgi balanslarini tayyorlashda bevosita qatnashadi;
 “O‘zspirtsanoat” aksiyadorlik kompaniyasining ustav jamg‘armasi kompaniya tarkibiga kiruvchi 1-ilovaga muvofiq aksiyadorlik jamiyatlaridagi davlat ulushi hisobiga, kompaniyaning davlat aktivlarini “O‘zvinosanoat-xolding” xolding kompaniyasining ustav jamg‘armasiga bergan holda shakllantiriladi.
 “O‘zspirtsanoat” aksiyadorlik kompaniyasining “O‘zvinosanoat-xolding” xolding kompaniyasi ustav jamg‘armasiga berilgan davlat mulkini va aksiyalar paketini o‘zgalarga berish faqat O‘zbekiston Respublikasi Vazirlar Mahkamasining qaroriga binoan amalga oshiriladi.
 “O‘zspirtsanoat” aksiyadorlik kompaniyasi ijro etuvchi apparatining ta’minoti uning tarkibiga kiruvchi xo‘jalik yurituvchi subyektlar tomonidan shartnoma asosida o‘tkaziladigan mablag‘lar, shuningdek amaldagi qonun hujjatlariga zid bo‘lmagan boshqa daromadlar hisobiga amalga oshiriladi.
 5. Belgilab qo‘yilsinki, Vazirlar Mahkamasi qarori bilan tasdiqlanadigan 4-ilovaga muvofiq tarkibdagi 7 kishidan iborat bo‘lgan Kompaniya kengashi “O‘zspirtsanoat” aksiyadorlik kompaniyasining yuqori boshqaruv organi hisoblanadi.
 Kompaniya kengashi bir oy muddatda:
 “O‘zspirtsanoat” aksiyadorlik kompaniyasini tashkil etish, kompaniya ustavini ro‘yxatdan o‘tkazish va belgilangan tartibda tasdiqlash, bankda hisob raqamlari ochish bo‘yicha tashkiliy chora-tadbirlarni amalga oshirsin;
 O‘zbekiston Respublikasi Davlat mulki qo‘mitasi bilan birgalikda kompaniya ustav jamg‘armasining shakllantirilishini ta’minlasin;
 kompaniyaning ijro etuvchi apparatini yuqori malakali kadrlar bilan butlasin.
 6. O‘zbekiston Respublikasi Davlat mulki qo‘mitasi “O‘zmevasabzavotuzumsanoat-xolding” xolding kompaniyasi bilan birgalikda bir oy muddatda xolding kompaniyaning ustav jamg‘armasini ushbu qaror qoidalariga muvofiqlashtirsin.
 7. “O‘zspirtsanoat” aksiyadorlik kompaniyasi uning tarkibiga kiruvchi etil spirti ishlab chiqaruvchi korxonalar bilan birgalikda 2004-yil 1-martgacha bo‘lgan muddatda Vazirlar Mahkamasining etil spirti va alkogolli mahsulotlar ishlab chiqarish faoliyatini litsenziyalash komissiyasiga etil spirti ishlab chiqarish faoliyatini amalga oshirish huquqiga litsenziyalarni litsenziyalash to‘g‘risidagi yangi nizom qoidalariga muvofiq qayta rasmiylashtirish uchun zarur hujjatlarni kiritsin.
 8. “O‘zspirtsanoat” aksiyadorlik kompaniyasining ijro etuvchi apparati Toshkent shahar, Abay ko‘chasi, 6-uydagi “O‘zmevasabzavotuzumsanoat-xolding” xolding kompaniyasi binosiga joylashtirilsin.
 “O‘zmevasabzavotuzumsanoat-xolding” xolding kompaniyasi “O‘zspirtsanoat” aksiyadorlik kompaniyasi ijro etuvchi apparati xodimlarini joylashtirish uchun xonalar ajratsin, ularni zarur mebellar va aloqa vositalari bilan jihozlasin.
 9. O‘zbekiston Respublikasi Adliya vazirligi manfaatdor vazirliklar va idoralar bilan birgalikda bir oy muddatda qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida O‘zbekiston Respublikasi Vazirlar Mahkamasiga takliflar kiritsin.
 10. Mazkur qarorning bajarilishini nazorat qilish O‘zbekiston Respublikasi Prezidentining Davlat maslahatchisi T.A. Xudoybergenov va O‘zbekiston Respublikasi Bosh vazirining o‘rinbosarlari R.S. Azimov va M.Z. Usmonov zimmasiga yuklansin.
 1. “Qo‘qon spirt” ochiq aksiyadorlik jamiyati 
 2. “Andijon biokimyo zavodi” ochiq aksiyadorlik jamiyati 
 3. “Yangiyo‘l biokimyo” ochiq aksiyadorlik jamiyati 
 4. “Toshkentvino” kombinati ochiq aksiyadorlik jamiyati 
 5. “Zarafshon” ochiq aksiyadorlik jamiyati